Okerprydvikler

Okerprydvikler (Olethreutes arcuella) er en sommerfugl i gruppen av viklere (Tortricidae). Den er nå den eneste norske arten som blir plassert i slekten Olethreutes, men denne slekten omfattet tidligere også de artene som i dag blir plassert i slektene Stictea, Celypha og Phiaris.

Utseende 
En middelsstor (vingespenn 14-18 millimeter), vakkert farget vikler. Den er en av de mest spektakulært fargede viklerne, og lett å kjenne igjen. Forvingens grunnfarge er varmt oker, med sølvfargede striper som gjerne fordeler seg som følger: ved roten tre lengdestriper, litt innenfor midten en nokså bred tverrstripe, mot vingespissen tre kortere tverrstriper. I vingens ytre del er det en stor, rund flekk. Denne er brunlig langs den øvre kanten, ellers hvit, med et bredt, svart belte på midten, på dette sitter det to eller tre små, sølvfargede flekker. Bakvingen er brun. Larven er mørkgrå med gulbrun hodekapsel og hvite, oppstående børster.

Levevis 
I motsetning til de aller fleste andre viklere lever larvene til denne arten ikke på levende planter, men derimot på visne blader. Arten flyr om dagen i skog og på heier, fra juni til august.

Utbredelse 
Arten er utbredt over hele Europa, unntatt lengst i nord, og finnes også i det nordlige Asia. I Norge er den forholdsvis vanlig nord til Møre og Romsdal.

Systematisk inndeling 

 sommerfugler (Lepidoptera)
 gruppe Heteroneura 
 gruppe Apoditrysia
 gruppe / overfamilie viklere (Tortricoidea) 
 familie viklere (Tortricidae) 
 delgruppe Olethreutinae
 slekt Olethreutes Hübner, 1822
 okerprydvikler, Olethreutes arcuella (Clerck, 1759)

Kilder 
 Aarvik, L., Berggren, K. og Hansen, L.O. (2000) Catalogus Lepidopterorum Norvegiae. Lepidopterologisk Arbeidsgruppe, Norsk entomologisk forening/Norsk Institutt for Skogforskning. 192 sider.ISBN 82-995095-1-3
 Nettsiden Svenska Fjärilar, med bildegalleri: 
 Olethreutes arcuella på UK Moths: 
 Fauna Europaea, utbredelsesdatabase for europeiske dyr:

Eksterne lenker 
 
 www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.

Olethreutini
Sommerfugler formelt beskrevet i 1759
Dyr formelt beskrevet av Carl Alexander Clerck